শিশুকিশোর আন্দোলনকারীদের ক্লাসে ফিরতে বাধ্য করা হয়েছে। এটা তাদের দরকারও। কারণ পড়ালেখাই তাদের আসল কাজ। ট্রাফিক নিয়ন্ত্রণ তাদের কাজ নয়। তবে পরিবহন সেক্টরে যে অনিয়মের জগদ্দল অচলায়তন চেপে বসেছে তা সরাতেই শিশুকিশোর শিক্ষার্থীরা রাস্তায় নেমেছিল। তারা চোখে আঙ্গুল দিয়ে দেখিয়েছে অসঙ্গতিগুলো। ফলে গাড়ির ফিটনেস ও লাইসেন্স নবায়নের জন্য বিআরটিএ-তে দীর্ঘ লাইন পড়েছে। পুলিশের গাড়িও দেখা গেছে এ লাইনে। সড়কে নিরাপত্তা প্রত্যাশী সাধারণ জনগণ, অভিভাবক, বুদ্ধিজীবী, সুশীল সমাজ সবাই নিরাপদ সড়কের ন্যায্য দাবি সমর্থন করেছেন। তবে আগামিতে ওদের যেন কেউ ভুল পথে পরিচালিত না করতে পারে সেদিকে কড়া নজর রাখতে হবে। আমরা প্রত্যাশা করি, নিরাপদ সড়কের দাবিতে সকল আন্দোলনকারীর প্রতি সবাই সুনজর দেবেন। ওদের জীবনের প্রতি কোনও পক্ষ যেন হুমকি না হতে পারে। আমরা তাদের নিয়ে কোনও উদ্বেগ ও উৎকণ্ঠায় থাকতে চাই না। আমরা শান্তি ও শৃঙ্খলার পক্ষে নিরন্তর। বিশ্ববিদ্যালয় পর্যায়ের আন্দোলনকারী ২২ শিক্ষার্থীকে রিমান্ডে নেয়া হয়। রিমান্ডে কী হয় অনেকেরই জানা। কেউ দোষী হলে আইনানুগ বিচার হতেই পারে। কিন্তু যারা মার খেলো। আহত হলো। তাদেরই পুলিশ গ্রেফতার করলো। হলো রিমান্ড। দেয়া হলো হাজতে। যারা হামলা চালালো তাদের কিছু হলো না। অথচ হামলায় পুলিশও আহত হয়েছে। কিন্তু পুলিশের চোখে পড়লো না হামলাকারীদের কেউ। উদ্বেগ-উৎকণ্ঠা বাড়ার কারণ এটাই।